**2021-22 ÉVI KÉSŐDÉLUTÁNI LÁMPÁS EDZÉSSOROZAT KOZMA LACI EMLÉKÉRE**

**VERSENYKIÍRÁS**

**AZ EDZÉSSOROZAT CÉLJA**

A 2021-2022-es alapozó időszakban az éjszakai versenyzés népszerűsítése céljából négy késődélutáni lámpás edzést szervezünk Budapest könnyen elérhető, közvilágítással is rendelkező parkosított területén. A versenyek egyaránt szolgálják fiatal és kevésbé fiatal, az éjszakai versenyzésben még gyakorlatlan versenyzők kedvének növelését és tapasztalatainak szaporítását, valamint az éjszakai versenyzést kedvelő gyakorlott versenyzők edzéslehetőségeit.

A sorozat egyben poszthumusz tisztelgés **Kozma Lászlónak** a tájfutás érdekében végzett odaadó munkája előtt.

**Az edzések időpontjai és helyszíneI**

Az edzések **négyhetenként péntek délután** lesznek az alábbiak szerint (zárójelben a napnyugta időpontja)

1. 2021. december 10.: Népliget (15:42)
2. 2022. január 7.: Gellérthegy (16:08)
3. 2022. február 11.: Margit-sziget (17:01)
4. 2022. március 11.: Városliget (17:31)

A hivatalos nullidő napnyugta után egy órával van, de lehetőség van szürkületi indulásra is.

**VERSENYPÁLYÁK**

Minden alkalommal **négy pálya készül**, lehetőség lesz az összes pont begyűjtésére is. A pályák alapvetően középtávú edzésre készülnek, jellemzőik:

* **Kezdő**: kifejezetten az éjszakai versenyzéssel barátkozó kezdőknek, hangsúllyal az egészen fiatalokra, a pálya utakon teljesíthető, közel marad a versenyközponthoz, többnyire közvilágítási segítséggel, viszonylag sok (7-10) pont, kedvcsináló.
* **C-pálya**: tájfutást már látott, de az éjszakai versenyzésben még kezdőknek, kicsit több tájékozódási feladattal, kicsit hosszabban, mint a Kezdőben. Utakon teljesíthető, de lehetőség van átvágásra is. Ez a pálya ajánlott a kellemes lámpás sétát tervezők számára is.
* **B-pálya**: gyakorlott versenyzőknek rövidebb pálya.
* **A-pálya**: gyakorlott versenyzőknek hosszabb pálya.

Egy versenyző **több pályát** is teljesíthet. A kezdő és C-pályán lehetőség van, **kísérős és társas indulásra** is.

**RENDEZŐK**

Az edzéseket a SAS és a BEAC rendezi.

**Versenyigazgató**: Hegedűs Béla

**Pályakitűző**: Lux Iván

Az egyes fordulók az MTFSZ honlapján a *Következő versenyek* menüpontban megjelennek, versenykiírások a *Versenynaptárban* lesznek olvashatóak.

**Készüljetek, nevezzetek, gyertek, nagyon jó lesz!**

Hegedűs Béla és Lux Iván